鄭吏部設川饌招客戲成長言呈諸丈
作者：王洋
朝代：宋

paragraphs: 茫茫四海天宇髙，九州列貢分地毛。
江黄之區橘柚國，細腰宫衣無吳庖。
□□不得供刀匕，况走川珍自岷水。
鄭翁幻戲不作難，縮地分甘五千里。
老人種蔬薑滿畦，買薑留錢人不知。
丁寧使者市蜀錦，恍惚異味來如期。
乃知此事古亦有，鄭老此戲誠瑰奇。
擣珍䐑臠投巨鼎，繚肝末肺分全犧。
南方搖落青未已，梅蘂垂垂照青泚。
雪消冰盡飽陽和，更待春風轉沙尾。
穠華只說錦官城，匝地燒燈夜初起。
從翁已幸不齎粮，期向城都看藥市。